ท่าอากาศยานสุวรรณภูมิ เปิดให้ผู้โดยสารและผู้ใช้บริการจอดรถฟรี ณ ลานจอดรถระยะยาว โซน C ถึง 25 ตุลาคมนี้
นางสาวทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า ช่วงวันหยุดชดเชย เนื่องในวันปิยมหาราช ระหว่างวันที่ 22-24 ตุลาคมนี้ ซึ่งประชาชนเดินทางกลับภูมิลำเนาและท่องเที่ยวจำนวนมาก เพื่อเป็นการอำนวยความสะดวกและลดภาระค่าใช้จ่ายให้กับประชาชน รวมทั้งกระตุ้นการท่องเที่ยวเพื่อฟื้นฟูเศรษฐกิจ ท่าอากาศยานสุวรรณภูมิจึงได้ทำการยกเว้นอัตราค่าบริการจอดรถที่ลานจอดรถระยะยาว (Long Term Parking) โซน C ซึ่งสามารถจอดรถได้จำนวน 718 คัน โดยผู้โดยสารและผู้ใช้บริการสามารถนำรถยนต์เข้ามาจอดฟรี ระหว่างวันที่ 21-25 ตุลาคม 2565 ได้ตั้งแต่บัดนี้จนถึงเวลา 24.00 น. ของวันที่ 25 ตุลาคม 2565 รวม 5 วันพร้อมกันนี้ยังได้จัดรถชัตเติ้ลบัส สาย A วิ่งให้บริการรับ-ส่ง เพื่ออำนวยความสะดวกแก่ผู้โดยสารระหว่างลานจอดรถระยะยาวโซน C และอาคารผู้โดยสารทุกๆ 15 นาที ตลอด 24 ชั่วโมง โดยไม่เสียค่าใช้จ่ายอีกด้วยแนะนำประชาชนควรเผื่อเวลาในการเดินทางมายังสนามบินล่วงหน้า เพื่อให้การเดินทางเป็นไปตามแผนที่กำหนด ขณะที่ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้เน้นย้ำให้ทุกภาคส่วนดูแลให้พี่น้องประชาชนให้เดินทางอย่างปลอดภัยในช่วงวันหยุดยาวนี้ด้วย